Polisie ontken Katie Hopkins by lughawe aangehouHopkins in Suid-Afrika tydens die verfilming van haar dokumentêr. Foto: Twitter Hopkins (42) het vroeër die week op Twitter gesê sy word by paspoortbeheer aangehou “op bevel van die ANC”. Sy het ŉ video opgelaai by die inskrywing waarin sy beweer haar paspoort is “gemerk vir die verspreiding van rassehaat in Suid-Afrika”. Hopkins het verder gesê haar paspoort is van haar af weggeneem en dat sy moontlik nie Suid-Afrika gaan kan verlaat nie. Sy het egter ŉ paar uur later op Twitter laat weet dat sy die land verlaat het en dat sy haar dokumentêre beeldmateriaal “wat die ANC nie wil hê jy moet sien nie” by haar het. Lt.kol. Katlego Mogale, woordvoerder van die polisie, het egter ontken dat Hopkins by die lughawe aangehou is. “Ek was in kontak met beamptes by die lughawe en kan bevestig dat geen saak geopen is nie en dat die joernalis nie aangehou is nie.” Hopkins nadat sy flou geraak het. Foto: Twitter Hopkins was in Suid-Afrika om ŉ dokumentêre program oor plaasmoorde te verfilm. Sy vervaardig video’s en skryf berigte vir haar webtuiste Hopkinsworld en Kanada se The Rebel Media. Hopkins het verder op Twitter ŉ skermskoot geplaas van ŉ e-pos wat glo van die departement van binnelandse sake aan die lughawe gestuur is waarin versoek word dat Hopkins toegang tot die land geweier word. Hopkins het Sondag ŉ foto op Twitter geplaas waarin sy met haar gesig na onder op ŉ sypaadjie lê terwyl sy behandeling van paramedici ontvang. Sy het later verduidelik sy het ŉ ernstige ontwrigte skouer en dat sy geval het waarna paramedici vir haar ketamien toegedien het vir die pyn.